text: Първо заседание по Административно дело 778/2015г.
  Административно дело номер 778 по описа за 2015 година.
  Жалбоподателят Г.П.Т. - редовно уведомен се явява лично и с адв. С. – представя пълномощно.
  Ответникът Директор на ТП на НОИ Бургас - редовно уведомен, се представлява от юк. Ч. – представя пълномощно.
  ДАВА ХОД НА ДЕЛОТО И ДОКЛАДВА жалбата на Г.П.Т. ***, против Решение изх. № 945-2987-4/02.04.2015 г. на директора на ТП на НОИ Бургас, с което е оставено в сила разпореждане № 560619 от 21.01.2015 г. на ръководителя по пенсионното осигуряване в ТП на НОИ Бургас, с което на основание § 4, ал. 1 ПЗР КСО му е отказано лична пенсия за осигурителен стаж и възраст.
  Адв. С.: Поддържам жалбата. Да се приеме административната преписка. Да се приключи събирането на доказателствата.
  Юк. Ч.: Оспорвам жалбата. Да се приеме административната преписка. Нямам доказателствени искания. Да се приключи събирането на доказателствата.
  Адв. С.: Уважаема г-жо Председател, моля да уважите жалбата по съображенията изложени в същата. Първо, считаме, че решението е немотивирано, тъй като не става ясно по какъв начин е определен сбора на трудовия стаж. Считаме, че не всички представени от жалбоподателя доказателства, относно трудовия стаж, са били отчетени, тъй като някои са били представени в хода на административната преписка и няма позоваване по тях. Разпоредбата на § 4 от ПЗР на КСО е неприложима, тъй като той е бивш военнослужещ, а същата се отнася за работници по трудови договори.
  Моля за отмяна на решението и връщане на преписката за ново произнасяне, с оглед на всички представени доказателства.
  Юк. Ч.: Моля да оставите жалбата без уважение като неоснователна и недоказана. Доводите в процесното решение се подкрепят от административната преписка, в която става ясно кой точно стаж на жалбоподателя е зачетен, кой не е зачетен и поради какви причини.
  Моля да потвърдите решението на директора на ТП на НОИ Бургас.
  ЖАЛБОПОДАТЕЛЯТ: По време на преценката на правото ми на пенсия, оставих телефонния си номер за връзка. В хода на преценката констатирах, че ми липсва стажа от 1 година и 7 месеца като личен асистент на баща ми, който не е записан в трудовата ми книжка. Явих се в отдел "Социално подпомагане" и там ми казаха да отида след една седмица, за да ми издадат УПИ-2 и ми казаха да изкарам персоналния регистър от НОИ. Извадих го и го представих на госпожа П. Затова съм оставил телефон за връзка. На следващия ден поисках г-жа П. да ми помогне и съдейства и влязохме при началника на Пенсионния отдел и тя показа УПИ-2, което носех. Направих и консултация в НОИ гр. Ямбол и там ми казаха да напиша две писма, едното за това кой стаж не ми е признават и другото за това, че стажът ми е зачетен и не следва да се прилага § 4 от ПЗР на КСО. Направих го. Като земеделски производител се осигурявам, но за ноември и декември не ми взеха предвид стажа, за да го отчетат в преценката. Според мен, всеки един стаж трябва да се вземе предвид, дори и един ден да е.